### Beslutninger

Sagens behandling blev udsat i byrådets møde den 12. november 2025.

###

BESLUTNINGSFORSLAG V, DD OG M

[adresse] skal rumme alle borgere – uanset deres livsvilkår. Men [adresse] har i forvejen en markant højere koncentration af botilbud til udsatte borgere sammenlignet med andre dele af kommunen. Blandt andet ligger Forsorgshjemmet [adresse] med omkring 100 borgere i området.

Det planlagte botilbud på [adresse], som oprindeligt var tiltænkt 14 borgere med autisme, er nu ændret til et botilbud for socialpsykiatriske borgere med misbrug. Ændringen er sket uden byrådets inddragelse og uden at borgerne i [adresse] er blevet inddraget. Det var alene på grund af en opmærksom grundejerforening på [adresse], at byrådet blev gjort bekendt med sagen.

Indtil da var det kun Magistratsafdelingen for Sociale Forhold og Beskæftigelse (MSB) og Magistratsafdelingen for Teknik og Miljø (MTM), der havde kendskab til overvejelserne.

Der er forståeligt nok stor bekymring og frustration blandt borgerne i [adresse]. Derfor foreslår vi:

1. At alle planer om etablering af et socialpsykiatrisk botilbud på [adresse] i [adresse] stoppes.

2. At der finded en alternativ placering – eventuelt i et byudviklingsområde eller i områder, hvor der ikke i forvejen findes mange sociale tilbud.

3. At der fremover sikres en åben, tidlig og inddragende proces, hvor både lokalområdet og byrådet får indsigt i og mulighed for at drøfte planerne fra begyndelsen.

Der ønskes en politisk afgørelse på sagen på førstkommende byrådsmøde – og senest inden kommunalvalget den 18. november 2025. Bekymringen i lokalområdet er, at de to rådmænd efter valget kan vælge at fastholde placeringen på [adresse], hvis sagen ikke afklares nu.

Venstre, byrådsmedlem Jeppe Klausen

Danmarksdemokraterne, byrådsmedlem Birger Jessen

Moderaterne, byrådsmedlem Vivian Bertelsen.